**Nela Chovancová, 11 rokov, 1. kategória, próza**

**ZUŠ Jána Melkoviča, Okružná 9, 064 01 Stará Ľubovňa**

**Ježibaba**

Kde bolo, tam bolo, žilo raz jedno dievčatko s bračekom. Volali sa Janko a Marienka. Chodili do školy a ako všetky deti, aj ony, sa tešili na letné prázdniny. Ani sa nenazdali a dočkali sa. Mali vymyslených veľa aktivít, čo by chceli vyskúšať a zažiť, ale boli chvíle, keď sa hrozitánsky nudili.

V jeden takýto unudený deň sa Marienka s Janíčkom rozhodli, že sa aspoň vyvetrajú na prechádzke. V lese. Nemuseli ani chodiť ďaleko, pretože hneď oproti ich domu stál rozprávkovo krásny les. Keď doň vošli, zbadali veľkú černicu a za ňou ďalšiu a ešte krajšiu, a tak to išlo až do neskorého večera. Keď tu zrazu pred nimi stála perníková chalúpka ako z rozprávky. Od hladu a únavy aj zabudli, že práve v takýchto chalúpkach bývajú ježibaby. A tak zaklopali. Hádajte, kto im otvoril? Áno, bola to stará škaredá ježibaba. Na hlave mala obrovskú ošúchanú šatku a jej vlasy vyzerali ako vtáčie hniezdo. Oblečenú mala dlhú a deravú sukňu. Deti sa veľmi zľakli, ale ježibaba vyzerala oveľa viac vyľakaná. Presnejšie povedané prekvapená. Pomyslela si: „Čo to majú tie detiská na sebe? A hlavne to dievčisko, má na nohách nohavice s nápisom GIRL. Čo to slovo vlastne znamená? A ten chlapec má potrhané nohavice a čudnú čiapku.“ I cez všetky podozrenia ich pozvala dnu. Mala tam veľký neporiadok, veď jej nemal kto upratať. Už dlho k nej neprišli žiadne deti a sama sa neodvážila ani prstom pohnúť. Na podlahe sa váľali špinavé ponožky. Po skriniach chodila mačka. Už aj lopata, ktorá bola položená na veľkej peci, v ktorej piekla deti, bola celá zaprášená. Ježibaba ich posadila k zamastenému stolu, na ktorom bola veľká misa medovníkov. Povedala: „Len si zoberte, koľko vám hrdlo ráči.“ Keď sa Marienka zahryzla, zatvárila sa, akoby zjedla citrón. „Fuj, veď to nemá žiadnu chuť.“ Ale nepovedala ani slovo. Hneď ako dojedli, zamkla ježibaba dvere a povedala: „Mám vás, vy detiská,“ a hneď začala rozkazovať. „Mariena, obleč si túto moju sukňu, aby si vyzerala aspoň trochu slušne a choď poupratovať dom. Dones drevo a vodu. A ty, Janíčko, zatiaľ pekne papaj medovníčky.“ „To nie je fér, on sa tu bude napchávať a ja mám makať. Keď nebude pracovať on, tak ani ja, “ povedala Marienka. „Aj tak nechcem jesť tieto hnusné medovníčky,“ povedal Janko. Ježibaba bola úplne zmätená. Predsa vždy dievčatá pracovali, zatiaľ čo sa chlapci napchávali dobrotami alebo ako Janko poznamenal „hnusnými medovníkmi“. Ale dnešné deti sú tvrdohlavé, prešibané a len tak ľahko sa nedajú nachytať nejakou ježibabou.

Bezradná ježibaba si zo zúfalstva sadla na zem. Keď je takú videli deti, prišlo im jej ľúto a skúsili ju trocha rozveseliť. Povedali jej, že moderné ježibaby už deti nejedia, nosia  nádherné elegantné špicaté klobúky a šaty podľa najnovšej módy. Bývajú vo veľkých kamenných domoch. Napríklad čarodejnica zo Švédska má aj veselé farebné podkolienky. Ježibaba si to všetko zapísala a Janíčko s Marienkou sa pobrali domov, lebo mamička sa o nich už určite bála. Ježibabe sľúbili, že zajtra k nej určite prídu zas, aby jej nebolo smutno. Prišli, ako povedali, a chodili k ježibabe takmer každý deň.

Prázdniny ubehli ako voda a keď sa deti vybrali navštíviť kamarátku – ježibabu posledný prázdninový deň, v lese ich už nečakala perníková chalúpka, ale nádherný kamenný dom s malými vežičkami. Keď vstúpili dnu, bolo tam nádherne upratané, obrovská pec tam už nebola a aj lopata niekam zmizla. Čerešničkou na torte však bola ježibaba. Mala nádherný ružový špicatý klobúk s hortenziou, spod ktorého jej trčali dlhé vlasy. Oblečené mala bielo-ružové šaty a k tomu biele elegantné podkolienky. Dokonca sa premenovala na madam Elizabeth. Janko s Marienkou len otvárali ústa od prekvapenia. Navštevovali madam Elizabeth tak často, ako sa len dalo a priviedli so sebou aj ďalšie deti. Spoločne varili, piekli a vyrábali všakovaké užitočné veci, spievali a tancovali. Madam ježibabka, ako ju zvykli deti volať, si deti veľmi obľúbila, dokonca si našla prácu v škôlke. Už deti nestrašila ani nepiekla, ale sa z nich tešila. A takto šťastne žila ďalších 1000 rokov. A možno ešte aj dnes učí deti vo vašej škôlke.